## Odluka Ustavnog suda Republike Hrvatske broj U-III-719/1994 od 24. travnja 1996.

### NN 36/1996 (8.5.1996.), Odluka Ustavnog suda Republike Hrvatske broj U-III-719/1994 od 24. travnja 1996.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Ante Jelavić Mitrović, predsjedavajući
sudac, te suci Zdravko Bartovčak, dr. Nikola Filipović, mr. Vojislav Kučeković,
Jurica Malčić, mr. Hrvoje Momčinović, Ivan Marijan Severinac, Milan Vuković
i Mladen Žuvela, odlučujući o ustavnoj tužbi G. M. iz Nj., zastupane po
punomoćniku I. M., odvjetniku iz R., na sjednici održanoj dana 24. travnja
1996. godine, donio je

## **ODLUKU**

1. Ustavna tužba se usvaja.

2. Ukida se rješenje Vrhovnog suda Republike Hrvatske broj: Rev-60/94
od 01. ožujka 1994. godine.

3. Predmet se vraća Vrhovnom sudu Republike Hrvatske na ponovni postupak.

4. Ova Odluka će se objaviti u "Narodnim novinama".

**Obrazloženje**

G. M. iz Nj. je podnijela pravodobnu ustavnu tužbu povodom rješenja
Vrhovnog suda Republike Hrvatske broj: Rev-60/94 od 01. ožujka 1994. godine,
kojim je odbačena zbog nepravodobnosti revizija izjavljena povodom presude
Okružnog suda u R. broj: Gž-587/92, a kojom je potvrđena presuda Općinskog
suda u K. broj: P-690/90 od 17. ožujka 1993. godine.

Temeljem navedenih sudskih odluka naloženo je tuženoj, ovdje podnositeljici
ustavne tužbe, iseljenje iz stana tužitelja D. - P. d.d. i predaja stana
slobodnog od stvari i osoba.

Razlozi ustavne tužbe zadržavaju se na pitanju pravodobnosti izjavljene
revizije. Podnositeljica smatra da je revizija pravodobna, pa smatra da
joj je povrijeđeno ustavno pravo na žalbu iz članka 18. Ustava Republike
Hrvatske.

Ustavna tužba je osnovana.

Odredbom članka 18. Ustava Republike Hrvatske jamči se pravo na žalbu
protiv pojedinačnih pravnih akata donesenih u postupku prvog stupnja pred
sudom i drugim ovlaštenim tijelima.

Na temelju odredbe članka 116. stavak 2. Ustava postupak pred sudovima
uređuje se zakonom.

U konkretnom slučaju pravo na izvanredni pravni lijek - reviziju temelji
se na odredbama članka 382. Zakona o parničnom postupku ("Narodne novine",
broj 53/91 - dalje: ZPP).

U članku 113. stavak 2. ZPP-a je propisano da se dan predaje na pošti,
ako je podnesak upućen telegrafski, smatra danom predaje sudu kojem je
upućen.

U konkretnom slučaju revizija je izjavljena brzojavom u R. dana 10.
lipnja 1993. godine i taj dan se smatra danom predaje Općinskom sudu u
K., a nije odlučan dan kad je zaprimljen u K.

Ustavno pravo na žalbu treba tumačiti kao pravo stranke da sudjeluje
u postupku u kojem se odlučuje o njegovim na zakonu zasnovanim pravima
i da u tom postupku poduzima sve zakonom dopuštene radnje, pa tako i da
izjavljuje žalbu i da se koristi svim redovnim i izvanrednim pravnim sredstvima.

U konkretnom slučaju donesenim rješenjem Vrhovnog suda Republike Hrvatske
podnositeljici ustavne tužbe uskraćena je mogućnost da koristi sva pravna
sredstva za zaštitu svojih prava, jer joj je donesenim rješenjem onemogućeno
da sudjeluje u postupku i da se odlučuje o njezinom pravu, pa je time povrijeđeno
pravo na žalbu (reviziju) iz članka 18. stavak 1. Ustava Republike Hrvatske.

Iz izloženog razloga Sud je odlučio kao u izreci a na temelju odredbe
članka 30. Ustavnog zakona o Ustavnom sudu Republike Hrvatske ("Narodne
novine", broj 13/91).

Na temelju članka 20. stavak 1. Ustavnog zakona o Ustavnom sudu Republike
Hrvatske, odluka će se objaviti u "Narodnim novinama".

Broj: U-III-719/1994

Zagreb, 24. travnja 1996.

USTAVNI SUD REPUBLIKE HRVATSKE

Predsjedavajući sudac

**Ante Jelavić Mitrović,** v. r.

Odluka, NN 36/1996-722